En 55-årig fodboldfan skabte natten til fredag kaos, da han sammen med en flok AaB-fans var på vej retur i bus fra Parken efter sejren i pokalfinalen over FC København. De mange fans sad i en charterbus, da den 55-årige mand ifølge Fyns Politi blev voldelig. - Manden er påvirket og på et tidspunkt, da bussen kører ude på broen på vej mod Nyborg, sparker han chaufføren, som kører bussen fyldt med fans, i baghovedet, fortæller vagtchef Lars Fredensborg fra Fyns Politi. - Det er jo en farlig situation, når man kører en bus på en motorvej, at blive sparket i baghovedet. Derefter holdt bussen ind til siden, hvor manden blev smidt af. Chaufføren var i stand til at køre videre. - Og så render han rundt ude på motorvejen i en anden vognbane i en AaB-spillertrøje. Der er mange bilister, der ringer ind og fortæller, at der er en mand, der render rundt derude, fortæller vagtchefen, der får besked om hændelsen klokken 01.30. Den 55-årige mand blev derefter anholdt ved motorvejen. Han er blevet sigtet for vold, for at bringe andre i fare og for at være farligt beruset, lyder det fra politiet. Chaufføren, der blev sparket i baghovedet, kontaktede selv politiet og er også blevet afhørt om hændelsen. /ritzau/

Opsummering:
En AaB-fan rendte torsdag nat rundt på motorvejen efter at have sparket en chauffør i baghovedet.